કારણ ૨ - આર્ટ ડિરેક્શન અને પ્રોડક્શન : પ્રોડક્શન ડિઝાઇનર નીતિન ચંદ્રકાંત દેસાઈ ફરી-ફરીને સાબિત કરતા આવ્યા છે કે આધુનિકતાની આપાધાપી વચ્ચે ઐતિહાસિક ભારત ખડું કરવામાં તેમનો જોટો જડે એમ નથી. અહીં પણ તેઓ જાણે આપણને ટાઇમટ્રાવેલ કરાવતા હોય એમ તેમણે ઓગણીસમી સદીનું મુંબઈ, કેરળ ખડું કરી દીધું છે. આખી ‘રંગ રસિયા’ ફિલ્મમાં ત્યારનાં શહેરો, લોકોના પહેરવેશ, વાહનવ્યવહાર, રીતરિવાજો, માન્યતાઓ, દક્ષિણ ભારતની માતૃપ્રધાન સમાજવ્યવસ્થા વગેરે આપણી સામે આંખ મરડીને બેઠાં થઈ જાય છે. નીતિન દેસાઈનું આર્ટ-ડિરેક્શન કહો કે કેતન મહેતાની કાબેલિયત કહો, આખી ફિલ્મ જાણે એક હાલતું-ચાલતું પેઇન્ટિંગ હોય એવું લાગે છે.